ဒေါ်စန်းစန်းက အလုံမှာ မွေးတာပါ။ ၁၉၃ဝ ခုနှစ်မှာ ဖွားလို့ ဆိုတော့ ဦးထွန်းတင်၊ ဦးဝင်းတင်တို့နဲ့ တခုတည်းဖွားတွေပါ။ သူတို့တတွေဟာ ရန်ကုန် တက္ကသိုလ်ကို တချိန်တည်း ရောက်ကြသူတွေ ပါပဲ။ သူတို့ထက် နည်းနည်းစောပြီး ရောက်သူက ကိုဘကောင်းတဲ့။ ကျွန်တော်တို့က ကိုကြီးကောင်းလို့ ခေါ်ပါတယ်။ ထောက်လှမ်းရေး ဗိုလ်ချုပ် တင်ဦးနဲ့လဲ ကျောင်းနေဖက်တွေပါ။ ကိုကြီးကောင်းဟာ ရန်ကုန် တက္ကသိုလ် ကျောင်းသား သမဂ္ဂ ခေါင်းဆောင်ဟောင်းပါ။ စစ်ပြီးခေတ် တကသ သမိုင်းဟာ ကိုကြီးကောင်းရဲ့ သမိုင်းပါ လို့တောင် ဆိုရိုး ရှိပါတယ်။ ကိုကြီးကောင်း ကလဲ အညာသားပါ။ အသားညိုညို တုတ်တုတ်ခိုင်ခိုင်နဲ့ ဒေါ်စန်းစန်းနဲ့ မောင်နှမအရင်းလို့ ထင်ရပါတယ်။ ရွှေဘိုနယ်က ရှိန်းမကား ရွာသားပေကိုး။ ဗိုလ်ရိုင်တို့ ရွာပေါ့။ ကိုကြီးကောင်းနဲ့ ကျွန်တော် ရန်ကုန် ကမ်းနားလမ်း (၆) ထပ်ရုံး၊ အခြေခံ ပညာ ဦးစီးဌာန ကျောင်းသုံး စာအုပ် ကော်မတီမှာ အတူတူ အလုပ် လုပ်ကြပါတယ်။ ဒေါ်စန်းစန်းက ကမ်းနားလမ်း အလုပ်သမား ညွှန်ကြားရေး ဦးစီးဌာနမှာ ဒုတိယ ညွှန်ကြားရေးမှူး လုပ်နေပါတယ်။ ဒါပေမဲ့ ကျွန်တော်တို့ ရုံဘက်ကို လာပြီး လဖက်ရည် သောက်ပါတယ်။ ဦးဘကောင်းနဲ့ ရှေးဟောင်း နှောင်းဖြစ်တွေ ပြောရင်း နိုင်ငံရေး အခြေအနေတွေ ကိုလဲ ဆွေးနွေးလေ့ ရှိပါတယ်။